Yangi yilni qanday kiyimda qarshi olishni o‘ylayotganlar uchun: bayramdan keyin ham kiyish mumkin bo‘lgan ko‘ylak modellari (foto)

Yangi yil kechasi o‘ziga xos obrazda bo‘lish uchun hozirdanoq nima kiyishni o‘ylab qo‘yish kerak. Tanlov borasida alohida yondashish, hammaga o‘xshashdan qochish kerak. Eng asosiysi, libos kundalik kiyimlardan farq qilishi, shu bilan birga, universal va kishini o‘ziga rom qiladigan bo‘lishi kerak.
Kalta ko‘ylak

Hatto qalin kolgotka va uzun etik kiygan taqdiringizda ham, yubka yoki ko‘ylak obrazga bayramona shukuh baxsh etadi. Ammo mato borasida alohida e’tiborli bo‘lish kerak. Masalan, ayni vaqtda trendda bo‘lgan tvid matosi nafaqat etik, balki uchli tufli bilan ham yaxshi umumlashib, obrazning qiziqarli ko‘rinishiga sabab bo‘ladi.

Bichimi esa iloji boricha bayramdan boshqa kunlar kiyishga ham mos bo‘lsin. Pijak-libos, bel qismiga urg‘u berilgan modellar bu bu borada ayni muddao.
Tizzadan tushib turadigan uzunlikdagi ko‘ylak


Midi uzunligidagi libos istalgan poyabzal bilan yaxshi turishi bilan o‘ziga xosdir. Tizzani yopib turgani hisobiga sovuq sezilmaydi. Bunday ko‘ylak tanlaganda asosiy e’tiborni detallarga qaratish kerak. Masalan, bel qismida bog‘ichi bor yoki “virez”li variantlar bilan o‘ziga xos obraz yaratsa bo‘ladi. Rang borasida esa universal qora, siyohrang va boshqa yorqin ranglarni tanlash tavsiya qilinadi.
Uzun ko‘ylak

Maksi uzunligidagi ko‘ylakni xush ko‘radiganlarga bichimga e’tibor berish tavsiya qilinadi. Uzunligi hisobiga shundoq ham jiddiy hisoblangan bunday ko‘ylaklar bilan zerikarli ko‘rinib qolmaslik uchun yelka qismi ochiq noodatiy variantlarga e’tibor qaratish tavsiya qilinadi. Qolaversa, aksessuar va poyabzal tanlashda ham doimgidan boshqacharoq yondashish kerak.